Пенчо Славейков
Празник

chitanka.info

Днес са постни, утре благи дни —

празник е на дните по средата!

Ти на тоя празник отдъхни

с чаша руйно вино во ръката.

И на тоя празник си спомни

за онез, що нявга са живели —

с подвига на земните си дни

на живота чашата долели.

Тая чаша днес ти подигни

в тяхна чест и тяхно свято име:

пример дали нам — и наште дни

с наша воля как да осветиме.

Мъченика свят си ти спомни,

и за подвиг волята му свята:

затова е ден отбран от дни,

празник ден — на дните по средата.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.